
TEISĖJŲ TARYBA

NUTARIMAS
DĖL MEDIATORIAUS STATUSĄ TURINČIŲ TEISĖJŲ KVALIFIKACIJOS TOBULINIMO MEDIACIJOS SRITYJE TVARKOS APRAŠO PATVIRTINIMO

2021 m. gruodžio 20 d. Nr. 13P-161-(7.1.2.)  
Vilnius


Vadovaudamasi Lietuvos Respublikos teismų įstatymo 120 straipsnio 27 punktu, Lietuvos Respublikos mediacijos įstatymo 3 straipsnio 3 dalies 5 dalimi, Teisėjų taryba n u t a r i a:
Patvirtinti Mediatoriaus statusą turinčių teisėjų kvalifikacijos tobulinimo mediacijos srityje tvarkos aprašą (pridedama).

	Sekretorius

PATVIRTINTA
Teisėjų tarybos 2021 m. gruodžio 20 d.
nutarimu Nr. 13P-161-(7.1.2.)


MEDIATORIAUS STATUSĄ TURINČIŲ TEISĖJŲ KVALIFIKACIJOS TOBULINIMO MEDIACIJOS SRITYJE TVARKOS APRAŠAS

[bookmark: part_4d46d1e8110344168290195fa4082bff]I SKYRIUS
BENDROSIOS  NUOSTATOS

1. Mediatoriaus statusą turinčių teisėjų kvalifikacijos tobulinimo mediacijos srityje tvarkos aprašas (toliau – Aprašas) nustato teisėjų, kuriems suteiktas mediatoriaus statusas, kvalifikacijos kėlimo mediacijos srityje formą ir principus, kvalifikacijos kėlimą įrodančių dokumentų pateikimo tvarką.
2. Teisėjų,  turinčių mediatoriaus statusą, kvalifikacijos tobulinimo formos gali būti šios:
2.1. savišvieta;
2.2. mokymasis veikloje;
2.3. mokymasis iš kitų asmenų; 
2.4. neformalusis švietimas. 
3.  Savišvieta yra teisėjo savarankiškas mokymasis, ieškant žinių iš įvairių šaltinių ir per praktiką.
4. Mokymasis veikloje vyksta teisėjui vykdant pedagoginę veiklą mediacijos srityje, rašant ir publikuojant straipsnius, skaitant pranešimus, moderuojant mediacijos renginius.
5. Mokymasis iš kitų asmenų vyksta, kai teisėjas komandiruočių, stažuočių, mainų programų, darbo grupių veiklos, projektų, darbinių susitikimų, konferencijų ir kitų renginių metu įgyja  naujų kompetencijų, žinių  ir gebėjimų ar lavina jau turimas. 
6. Neformalusis švietimas yra teisėjo dalyvavimas mokymuose, seminaruose ir kituose suaugusiųjų neformalaus švietimo paslaugas teikiančių subjektų renginiuose.
7. Teisėjų, turinčių mediatoriaus statusą, kvalifikacijos tobulinimas mediacijos srityje gali būti finansuojamas iš:
7.1. Nacionalinei teismų administracijai (toliau – Administracija) skirtų valstybės biudžeto lėšų programai „Teisėjų ir teismų personalo kvalifikacijos kėlimas“ vykdyti;
7.2. Administracijos gautų Europos Sąjungos ir kitų finansinių mechanizmų paramos lėšų – organizuojant projektinius mokymus;
7.3. teismui, kuriame dirba teisėjas, skiriamų valstybės biudžeto lėšų ar teismo gautų Europos Sąjungos ir kitų finansinių mechanizmų paramos lėšų; 
7.4. kitų institucijų lėšų;
7.5. teisėjo asmeninių lėšų dalyvaujant mokamuose suaugusiųjų neformalaus švietimo paslaugas teikiančių subjektų kvalifikacijos kėlimo renginiuose.
8. Mediatoriaus statusą turintiems teisėjams  dalyvaujant Aprašo 7.1 punkte nurodytuose mokymuose vadovaujamasi Teisėjų mokymo organizavimo taisyklėmis, patvirtintomis Teisėjų tarybos 2013 m. rugpjūčio 30 d. nutarimu Nr. 13P-105-(7.1.2) „Dėl Teisėjų mokymo organizavimo taisyklių patvirtinimo“, ir Teisėjų ir teismų personalo komandiruočių į užsienio valstybes išlaidų apmokėjimo iš programos „Teisėjų ir teismų personalo kvalifikacijos kėlimas“ lėšų tvarkos aprašu, patvirtintu Teisėjų tarybos 2019 m. lapkričio 29 d. Nr. 13P-193-(7.1.2) „Dėl Teisėjų ir teismų personalo komandiruočių į užsienio valstybes išlaidų apmokėjimo iš programos „Teisėjų ir teismų personalo kvalifikacijos kėlimas“ lėšų tvarkos aprašo patvirtinimo“.
9. Teismų pirmininkai turi sudaryti galimybę teisėjams, kuriems suteiktas mediatoriaus statusas, bent kartą per metus kelti kvalifikaciją.


II SKYRIUS
MEDIATORIAUS STATUSĄ TURINČIŲ TEISĖJŲ KVALIFIKACIJOS TOBULINIMO TVARKA

10. Teisėjai, kuriems suteiktas mediatoriaus statusas, turi nuolat tobulinti kvalifikaciją mediacijos srityje.
11. Teisėjas, kuriam suteiktas mediatoriaus statusas, per 5 metus nuo mediatoriaus statuso jam suteikimo dienos turi išklausyti ne trumpesnius kaip 16 akademinių valandų mokymus mediacijos tema.
12. Pranešimo mediacijos tema rengimas ir skaitymas konferencijoje, seminare ar kitame renginyje prilyginamas 5 akademinėms valandoms mokymų mediacijos tema.
13. Straipsnio mediacijos tema rengimas ir publikavimas visuomenės informavimo priemonėje prilyginamas 5 akademinėms valandoms mokymų mediacijos tema.
[bookmark: _Hlk87440487]14. Dalyvavimas teisėjų mediatorių darbiniuose susitikimuose (intervizijose) ir (ar) jų moderavimas prilyginamas 5 akademinėms valandoms mokymų mediacijos tema. 
15. Pedagoginės veiklos mediacijos srityje vykdymas 1 metus prilyginamas 10 akademinių valandų mokymų mediacijos tema. Jei pedagoginė veikla mediacijos srityje vykdyta mažiau ar daugiau nei 1 metus, pedagoginės veiklos vykdymas prilyginamas proporcingai mažesniam ar didesniam akademinių valandų mokymų mediacijos tema skaičiui. 
	
III SKYRIUS
INFORMACIJOS APIE MEDIATORIAUS STATUSĄ TURINČIŲ TEISĖJŲ KVALIFIKACIJOS KĖLIMĄ PATEIKIMAS IR TVARKYMAS

 16. Teisėjas, kuriam suteiktas mediatoriaus statusas, ne rečiau kaip kas 5 metus, skaičiuojant nuo mediatoriaus statuso jam suteikimo ir toliau skaičiuojant nuo pirmojo ir vėlesnių 5 metų laikotarpio pabaigos, privalo pateikti Teisėjų tarybos Teisminės mediacijos komisijai (toliau – Komisija) kvalifikacijos tobulinimą mediacijos srityje pagal Aprašo 2.2–2.4 punktus įrodančius duomenis (išrašus, sertifikatus, pažymėjimus, pažymas, informaciją apie skaitytus pranešimus, renginių programas ar kt.) ir/arba  prašymą naudoti Administracijoje kaupiamus duomenis apie teisėjų  kvalifikacijos kėlimo mokymus mediacijos tema. 
17. Jeigu Komisijai kyla abejonių dėl mediatoriaus statusą turinčio teisėjo kvalifikacijos mediacijos srityje tobulinimo pagal pateiktus duomenis (dokumentus), ne vėliau kaip per 5 darbo dienas nuo jų įvertinimo Komisijoje dienos jam išsiunčiamas siūlymas per nurodytą terminą, kuris negali būti trumpesnis kaip 20 dienų nuo siūlymo išsiuntimo dienos, pateikti papildomus duomenis (dokumentus) ar paaiškinimus dėl kvalifikacijos tobulinimo.
18. Kvalifikacijos kėlimą įrodantys duomenys (dokumentai) teikiami Komisijai per Administraciją. Asmuo juos gali pateikti elektroniniu paštu info@teismai.lt arba, dokumentus pasirašius kvalifikuotu elektroniniu parašu, per Nacionalinę elektroninių siuntų pristatymo informacinę sistemą (e. pristatymas). Asmuo turi įsitikinti, kad dokumentai gauti Administracijoje. 
19. Jeigu teisėjas, kuriam suteiktas mediatoriaus statusas, nepateikia Aprašo 16 punkte nurodytų dokumentų ir/ar per Aprašo 17 punkte nurodytą terminą nepateikia Komisijai papildomų duomenų (dokumentų), pagrindžiančių kvalifikacijos kėlimą, Komisija svarsto dėl mediatoriaus  statuso teisėjui galimo panaikinimo Mediacijos įstatymo 9 straipsnio 4 dalies 5 punkto pagrindu.

IV SKYRIUS
BAIGIAMOSIOS NUOSTATOS
	
20. Administracija tvarko informaciją apie teisėjų, kuriems suteiktas mediatoriaus statusas, kvalifikacijos kėlimą mediacijos srityje Administracijos veiklą reglamentuojančių teisės aktų nustatyta tvarka.

